የችግኝ እንክብካቤው ላይ ካልተሳተፍን ተክሎ መሄድ ብቻ ፋይዳ እንደሌለው ተገለጸ
ሱሉልታ፡- የችግኝ እንክብካቤው ላይ ካልተሳተፍን ተክሎ ብቻ መሄድ ፋይዳ እንደሌለው የውሃ መስኖና ኢነርጂ ሚኒስቴር አስታወቀ፡፡ 
የሚኒስቴሩ የሰው ሀብት ዳይሬክተርና የችግኝ ተከላ ፕሮግራም አስተባባሪ አቶ እያሱ ገብሩ ትላንት በፊንፊኔ ዙርያ ሱሉልታ ወረዳ ደርባ 01 ቀበሌ ልዩ ቦታው ቀሬ ደርባ (የደርባ አፋፍ) ላይ በተደረገ ለችግኝ መትከያ ጉድጓዶች በተዘጋጁበት ወቅት ነው። በዕለቱ እንደተናገሩት እንክብካቤ ካልተደረገ ችግኝ መትከል ብቻውን በቂ አይደለም ብለዋል፡፡ 
እንደ አቶ እያሱ ገለጻም ሠራተኛው ራሱ በቆፈረውና ባዘጋጀው መሬት ላይ ችግኝ መትከሉ እንዲሁም ለችግኞቹ የኔነት ስሜት እንዲሰማውና እንክብካቤ ላይም እንዲበረታ ያደርገዋል፡፡ 
የውሃና መስኖ ኢነርጂ ሚኒስቴር ተጠሪ ተቋማትን በማካተት 28 ሺህ ችግኞች የመትከል እቅድ እንዳለው የተናገሩት አቶ እያሱ፤ በመጪው ሰኔ 22 ቀን 2012 ዓ.ም የችግንኝ ተከላ መርሐ ግብር የሚካሄድ መሆኑን እና በዕለቱም ቁፋሮው እንደተከናወነው ሁሉ የችግኝ ተከላውም በአራት ዙር እንደሚደረግ ተናግረዋል፡፡ 
በትላንትናው ዕለት የጉድጓድ ቁፋሮ ፕሮግራም ላይ 150 የሚሆኑ የዋናው መስርያቤት ሠራተኞችና የውሃና መስኖ ኮሚሽን ሠራተኞች የተሳተፉ ሲሆን፤ ይሄን መሰሉ ፕሮግራም በአራት ዙር እንደሚቀጥል የሰው ሀብት ዳይሬክተሩ ተናግረዋል፡፡ 
ባለፈው ዓመት ተመሳሳይ ወቅት ላይ በሱሉልታ ወረዳ በሚኒስቴር መስርያቤቱ ሠራተኞች 27 ሺህ ችግኞች መተከላቸውን ያስታወሱት አቶ እያሱ፤ ችግኞቹ በስድስት የጥበቃ ባለሞያዎችና በሚኒስቴር መስርያቤቱ በተደረገላቸው እንክብካቤና ክትትል ከተተከሉት ችግኞች መካከል 90 በመቶ ያህሉ መፅደቁን ተናግረዋል፡፡
አዲስ ዘመን ሰኔ 11/2012ዳግማዊት ግርማ